רובאי

רובאי (באנגלית: Rifleman) הוא סוג של חייל ביחידת חיל רגלים קלות שנקראו יחידות רובאים. סוג זה של יחידות החל להופיע באופנים שונים בצבאות אירופה במהלך המאה ה-18 עם פיתוח הרובה המחורק (Rifle) בעל דיוק וטווח רב יותר, אשר דרש מיומנות רבה יותר לתפעול וזמן טעינתו היה גבוה מרובה המוסקט הנפוץ.
עם התפתחות טכנולוגית כלי הנשק הקלים בשדה הקרב במהלך המאה ה-19, התפתחו גם טקטיקות הלחימה ויכולות האש, כך שבהדרגה ייחודיותו של הרובאי דעכה בשדה הקרב. עם זאת כיום השתמרו מספר יחידות בעלות מורשת כיחידות רובאים, בנוסף השימוש במונח רובאי התרחב לתיאור חיל רגלים רגיל ואף סוג דרגה או שלב הכשרה.
בצה"ל רובאי הוא מקצוע בסיסי הכולל את מיומנויות הלוחם הרגלי ואופני השתלבותו במסגרות לוחמות גדולות יותר.

צה"ל

בדומה לצבאות אחרים, בצה"ל נהוג שימוש במונח "רובאי" לציון שלב הכשרה ביכולות לחימה בסיסיות, זאת בהתאם לרמה הנדרשת מהחייל לפי היחידה אליה הוא מיועד. בנוסף לכך, ככלל, בגדודי חיל הרגלים בצה"ל פלוגות החוד מכונות פלוגות רובאית או בקיצור "רובאית". בגדודי חיל ההנדסה הקרבית גם הן נקראות פלוגות רובאיות. לעיתים גם הפלוגות הלוחמות המבצעיות מכונות "רובאית", כך שפעמים רבות המונח רובאי משמש לציון כלל הפלוגות הלוחמות הסטנדרטיות שבגדודי החי"ר.

הכשרת רובאות

מקצוע הרובאי כולל תפעול כלי נשק אישיים, כיתתיים, מחלקתיים ופלוגתיים; קליעה; תרגולות קרביות במסגרות בגדלים שונים; הכרת אמצעי פיקוד ושליטה ואמצעי עזר שונים למטרה זו; הכרת צורות קרב מגוונות ושיטות לחימה שונות במתארים רבים; שדאות ועוד. בעוד שמרבית חיילי צה"ל זוכים להכשרה בסיסית כרובאים בדרגה נמוכה, זוכים חיילי חיל הרגלים, חיל ההנדסה הקרבית וחיילים רגליים בחילות אחרים, להכשרה בסיסית ברמה גבוהה יותר. ההכרה הבסיסית כרובאי ניתנת, בדרך כלל, כבר בשלב הטירונות, והכשרה מקיפה יותר ניתנת באימון מתקדם, בקורסים מתקדמים יותר ובקורסי פיקוד.
רמת הרובאי הנמוכה ביותר היא רובאי 00 הניתן לחיילים מתנדבים, אשר אינם עוברים הכשרה בנשק במהלך טירונותם. בעבר הייתה קיימת הכשרת רובאי 01, שנמשכה כשבועיים וחצי, ויועדה לרוב לחיילות עורפיות וחיילים במעמד של ספורטאי מצטיין, אך היא בוטלה. חיילות עורפיות ותומכות לחימה וחיילים עורפיים ותומכי לחימה זוכים להכשרת רובאי 02, שנמשכת 3 עד 5 שבועות. באופן עקרוני, מי שהוכשר כ"רובאי 02" אינו יכול להיות לוחם, שכן ההכשרה שעבר אינה מספיקה לכך. קיימת הכשרה ל"רובאי 02" מורחב, אותה עוברים, בין השאר, תצפיתניות של חיל האיסוף הקרבי ומאבטחי מתקנים של החיל הכללי.
לוחמי מערך ההגנה האווירית, שריון, תותחנים, מא"בים של חיל המשטרה הצבאית, חיל הים והלוחמים הרכובים של חיל האיסוף הקרבי זוכים להכשרת רובאי 03. זמן ההכשרה של "רובאי 03" גמיש למדי ונע בין חודש וחצי ל-4 חודשים. המ"כים במערך מגל עוברים הכשרה ל"רובאי 03" במשך כשלושה חודשים ולאחריה עוד 3 חודשים של קורס מ"כים. 
לוחמי מג"ב מוכשרים כרובאי 05 לאחר טירונות של כ-4 חודשים. לוחמי שריון מוכשרים כרובאי 05 בתום האימון המתקדים ואילו לוחמי פלס"ר שריון מוכשרים כרובאי 07 כמו חי"ר. לוחמי חיל הרגלים, הלוחמים הרגליים של חיל האיסוף הקרבי ולוחמי חיל ההנדסה הקרבית מוכשרים כרובאי 06 בתום הטירונות, שנמשכת כ-4 חודשים, וכרובאי 07  בתום האימון המתקדם.
קורס מ"כים בחיל הרגלים מעלה את הרובאי לדרגת רובאי 08. בחיל ההנדסה הקרבית קורס מ"כים מעלה את המ"כ ל"פלס 08" ו"רובאי 07 פיקודי". קורס סמ"בים (סמלים בכירים) מעלה את ההכשרה לרובאי 10 ואילו קורס קציני חי"ר מעלה את ההכשרה לרובאי 12.

יחידות מקבילות בעולם

בצבאות רבים בעולם קימות יחידות אשר דומות מבחינה היסטורית ליחידות הרובאי, בנוסף גם יעודם הנוכחי בתור חיל רגלים קל במעמד של יחידת עילית דומה גם הוא. בעיקר בצבאות אירופה נהוג השימוש במונח "ציד" בשפות השונות. בארצות דוברות גרמנית ושפות דומות לה, ישנן יחידות הנקראות יגר כמו גם יחידות המבוססות על מונח זה (דוגמת הפַאלְשִירְמְיֶגֶר - יחידות צנחנים). בספרד ופורטוגל, כמו גם בארצות אמריקה הלטיניות, המונח המקביל הוא 'קסדור' (Caçador בפורטוגזית ו-cazador בספרדית). בצרפת ומדינות דוברות צרפתית המונח המקביל הוא 'שאסור' (Chasseur) ובו נעשה שימוש נרחב (בדומה לצבאות דוברי הגרמנית), כך לדוגמה ביחידות פרשים קלים 'שאסור אה שבאל' (Chasseurs à Cheval).